b"\n_START_ARTICLE_\nGuerra biol\xc3\xb2gica\n_START_PARAGRAPH_\nLa Guerra biol\xc3\xb2gica (en angl\xc3\xa8s:  Biological warfare o germ warfare) \xc3\xa9s l\xe2\x80\x99\xc3\xbas de toxines biol\xc3\xb2giques o agents infecciosos com s\xc3\xb3n les que provenen de bacteris, els virus o els fongs amb l\xe2\x80\x99intent d\xe2\x80\x99incapacitar o matar els humans, els animals o les plantes en un acte de guerra. Les armes biol\xc3\xb2giques, que tamb\xc3\xa9 es poden dir bioarmes o bioagents, s\xc3\xb3n organismes vius o entitats que es repliquen (virus) que es reprodueixen o repliquen dins les v\xc3\xadctimes hostes. La Guerra entomol\xc3\xb2gica tamb\xc3\xa9 es considera un tipus de guerra biol\xc3\xb2gica.\n_START_SECTION_\nHist\xc3\xb2ria\n_START_PARAGRAPH_\nPer exemple ja durant el segle VI aC els assiris enverinaven els seus enemics amb un fong. El 184 aC An\xc3\xadbal tenia i utilitzava pots de terrissa amb serps verinoses._NEWLINE_Els mongols, turcs i altres pobles infectaven amb cad\xc3\xa0vers d'animals els subministraments d'aigua potable dels seus enemics. Tamb\xc3\xa9 s'havien catapultat cad\xc3\xa0vers humans infectats amb la pesta dins de les ciutats assetjades. La darrera vegada que es sap que es va fer aix\xc3\xb2 va ser l'any 1710 quan els russos atacaren la posici\xc3\xb3 sueca de Reval._NEWLINE_Tamb\xc3\xa9 l'ex\xc3\xa8rcit brit\xc3\xa0nic expand\xc3\xad, com a m\xc3\xadnim en una ocasi\xc3\xb3, intencionadament la verola entre els amerindis durant la Guerra Pontiac (1763\xe2\x80\x9366). _NEWLINE_Bacillus anthracis i altres microorganisme foren usats per l'Imperi Alemany durant la Primera Guerra Mundial (1914-1918). El Protocol de Ginebra de 1925 va posar fora de la llei l'\xc3\xbas d'armes biol\xc3\xb2giques. Tanmateix, com a m\xc3\xadnim, tant la Uni\xc3\xb3 Sovi\xc3\xa8tica com Iraq, malgrat haver signat aquest Protocol continuaren la recerca i la producci\xc3\xb3 d'armes biol\xc3\xb2giques.) _NEWLINE_Durant la Guerra Sinojaponesa de 1937-1945 i la Segona Guerra Mundial (1939\xe2\x80\x931945), unitats especials de l'ex\xc3\xa8rcit japon\xc3\xa8s van realitzar experiments en humans (en xinesos i altres pobles) i es creu que moriren unes 580.000 persones per la pesta i c\xc3\xb2lera introdu\xc3\xafdes en els aliments. _NEWLINE_En resposta a la sospita que els nazis estaven desenvolupant armes biol\xc3\xb2giques, el Regne Unit, Canad\xc3\xa0 i Estats Units iniciaren, l'any 1941, un programa de desenvolupament d'armes biol\xc3\xb2giques amb les toxines de l'\xc3\xa0ntrax, brucel\xc2\xb7losi i botulisme. El centre militar de desenvolupament d'armes biol\xc3\xb2giques dels Estats Units estava a Fort Detrick, Maryland. _NEWLINE_Durant la Guerra Freda (1947\xe2\x80\x931991) es va fer un esfor\xc3\xa7 considerable per desenvolupar armes biol\xc3\xb2giques per part dels Estats Units, Regne Unit i Uni\xc3\xb3 Sovi\xc3\xa8tica i probablement tamb\xc3\xa9 per part d'altres pa\xc3\xafsos. _NEWLINE_Actualment segons el Departament de defensa dels Estats Units, es sospita que m\xc3\xa9s de 10 pa\xc3\xafsos continuen tenint programes de guerra biol\xc3\xb2gica incloent R\xc3\xbassia, Israel, Xina, Iran S\xc3\xadria i Corea del Nord."